
1.  Innledning

1.1.   Formålet med rundskrivet

Rundskrivet inneholder nærmere angivelse av vilkår og praksis for når sak om bortvisning eller utvisning opprettes i henhold til de særskilte bestemmelsene som gjelder for utlendinger som omfattes av EØS-avtalen eller EFTA-konvensjonen. 

Rundskrivet må anses som et supplement til RS 2002-107 – Utvisning av utlending som er omfattet av EØS-avtalen eller EFTA-konvensjonen. Utlendingsloven § 58 og utlendingsforskriften §§ 195 og 196.

Bakgrunnen for ønske om utgivelse av et supplerende rundskriv, er at man har sett behovet for en nærmere presisering og klargjøring av praksis for når sak om bortvisning eller utvisning opprettes hvor utlendingen omfattes av EØS-avtalen eller EFTA-konvensjonen. En slik praksisavklaring er av særlig viktighet for politiet, som er den etat som i hovedsak oppretter og saksforbereder disse sakene. Fremstillingen tar imidlertid ikke sikte på å være uttømmende. 

Det er derfor de nedre grensene for å reise sak om bortvisning eller utvisning rundskrivet her regulerer. Rundskrivet går dermed ikke nærmere inn på varigheten av innreiseforbudet ved de forskjellige lovovertredelser.

Enkelte av punktene i den videre fremstillingen vil også fremgå av RS 2002-107. Temaene er bevisst dobbeltbehandlet for lettere å kunne se sammenheng i de angitte problemstillingene.

1.2.   Avgrensninger

Rundskrivet tar først og fremst for seg grensene mot utvisning og bortvisning av utlendinger som er ilagt straff i Norge, eller hvor det foreligger konkrete holdepunkter for at utlendingen vil begå straffbare handlinger i Norge. 
Rundskrivet er primært ment å skulle rette seg mot de utlendinger som ikke har tilknytning til Norge i form av familie eller oppfyller vilkårene for oppholdstillatelse. De momentene som fremkommer i fremstillingen nedenfor vil imidlertid også være relevante for utlendinger med slik tilknytning, men terskelen for å reise sak om utvisning blir i disse tilfellene høyere.

2.  Noen utgangspunkter ved bruk av EØS-regelverket

2.1.   Prinsippet om fri bevegelse av personer

EØS-avtalen og EFTA-konvensjonens primæroppgave er å beskytte den frie bevegelse av personer, varer, tjenester og kapital, og i størst mulig grad fjerne alle hindringer som legger begrensninger på denne frie bevegelsen mellom avtalelandene. Dette utgangspunktet er viktig å ta med seg i tolkningen og forståelsen av EØS- og EFTA-regelverket. Et vedtak om utvisning eller bortvisning vil nettopp innebære en slik begrensning for den frie bevegelse av personer. Utgangspunktet er at den offentlige orden primært skal søkes opprettholdt ved at myndighetene ilegger samme reaksjon/straff som overfor norske borgere.
2.2.   Personer som omfattes av EØS-avtalen og EFTA-konvensjonen

Hvilke personer som faller inn under avtalene er nærmere regulert i utlendingsloven §§ 51 til 53. Opprinnelig var regelverket ment å beskytte følgende grupper av personer:

· arbeidstakere

· selvstendig næringsdrivende

· tjenesteytere

· tjenestemottakere

Anvendelsesområdet har etter hvert blitt utvidet til også å gjelde andre grupper som studenter, pensjonister og formuende.

Familiemedlemmer til EØS-borgere som selv er statsborger av tredjeland, men som faller inn under definisjonen av ”familiemedlem” i loven § 51 jf forskriftens §§ 179 og 180, omfattes også av EØS-regelverket om bort- og utvisning.

Innunder begrepet tjenestemottakere faller også turister. Dette utledes ikke direkte av lovverket, men det fremgår av EF-domstolens praksis, blant annet Donatella Calfa v Areios Pagos - Greece (Case C- 348/96), sammenholdt med Ian William Cowan v Tresor public(Case 186/ 87), at turister omfattes av begrepet tjenestemottakere og derfor nyter godt av det utvidede vernet som følger av EØS- avtalen. 

3.  Vilkår for bortvisning og utvisning av hensyn til offentlig  orden eller sikkerhet

3.1.   Generelt

Et vedtak om bortvisning innebærer at utlendingen må forlate riket eller blir nektet innreise uten at vedtaket innebærer noe forbud mot fremtidig innreise. Dette i motsetning til et vedtak om utvisning som innebærer et forbud mot senere innreise, enten av varig eller tidsbegrenset karakter. 

Både vedtak om bortvisning og vedtak om utvisning er inngripende tiltak i forhold til prinsippet om fri bevegelse av personer innenfor EØS- og EFTA-området. Gjennom lovgivning og domspraksis har man derfor innenfor samarbeidsområdet nedfelt en del prinsipper og skranker over hva som skal til for at et medlemsland skal kunne utvise personer fra andre medlemsland. Enkelte av disse prinsippene er også tatt direkte med i den norske utlendingsloven. 
3.2.   Regelverket

I EØS direktiv 64/221 Artikkel 3 heter det:

”Tiltak av hensyn til offentlig orden eller sikkerhet skal utelukkende være begrunnet i vedkommende enkeltpersons personlige forhold

Straffedommer alene kan ikke uten videre begrunne slike tiltak.”

Både utvisning og bortvisning vil kunne være tiltak som benyttes av offentlige myndigheter av hensyn til offentlig orden og sikkerhet. 

Ordlyden er fulgt opp i utlendingsloven § 58 første ledd hvor det heter at ”Utlending som omfattes av EØS-avtalen kan utvises når hensynet til offentlig orden eller sikkerhet tilsier det”. 

Utlendingsloven § 57 første ledd bokstav c gir hjemmel for å treffe vedtak om bortvisning dersom det foreligger forhold som nevnt i § 58 første ledd.

Vilkårene for å kunne utvise etter § 58 første ledd er nærmere presisert i bestemmelsens annet ledd. Annet ledd inneholder med andre ord ingen selvstendige vilkår for utvisning.

3.3.   Tiltak av hensyn til offentlig orden eller sikkerhet

3.3.1. Ilagt straff eller særreaksjon

Dersom utvisningen er begrunnet i et straffbart forhold må det være ilagt straff. Med ilagt straff menes både rettskraftig dom, betinget og ubetinget, samt vedtatt forelegg. Eksempel på særreaksjon kan være at utlendingen blir dømt til tvungen psykisk helsevern.

3.3.2. Personlige forhold 

Allmennpreventive hensyn kan aldri begrunne et vedtak om utvisning. Her skiller EØS-regelverket seg klart fra tredjelandsregelverket. Det må derfor foreligge en konstaterbar adferd/handlemønster hos utlendingen som tilsier at han kan sies å utgjøre en trussel mot den offentlige orden og sikkerhet – for eksempel at det i utlendingens tilfelle må sies å foreligge en gjentakelsesfare. Det er her en aktuell og fremtidsrettet vurdering som forutsettes foretatt. Begrepet personlige forhold favner imidlertid videre enn begrepet gjentakelsesfare. Det betyr at det ikke utelukkes at det i visse tilfeller vil kunne foreligger personlige forhold hos den enkelte som tilsier at bortvisning eller utvisning er et nødvendig tiltak, til tross for at man ikke kan konstatere en konkret fare for gjentakelse. Dette må i hvert enkelt tilfelle basere seg på en konkret helhetsvurdering.

- Gjentakelsesfare

Gjentakelsesfare vil som regel foreligge når utlendingen har overtrådt samme type forhold flere ganger. Det vil være lett konstaterbart hvor utlendingen har flere straffedommer for samme type lovbrudd. Gjentakelsesfare vil imidlertid også kunne foreligge der utlendingen i en enkelt dom er dømt for flere overtredelser av lignende karakter. Videre kan det  være at man ut fra domspremissene kan utlede at det foreligger fare for gjentakelse selv om det kun er ett forhold som er oppe til pådømmelse og utlendingen ikke tidligere er straffedømt. Dette vil for eksempel være tilfeller hvor det i dommen fremkommer at utlendingen er del av et større kriminelt nettverk. Ved grove forbrytelser vil man lettere kunne konstatere at det foreligger en fare for gjentakelse enn ellers. 

Hvorvidt flere overtredelser kan karakteriseres som samme type forhold har betydning i vurderingen av om det foreligger gjentakelsesfare.

- Samme type forhold

Samme type forhold vil typisk være hvor utlendingen flere ganger er ilagt straff etter samme hjemmel, for eksempel tyveri. Men flere forskjellig lovbrudd kan også betegnes som samme type forhold selv om de ikke faller inn under samme hjemmel, for eksempel heleri, tyveri og naskeri. 

Dersom utlendingen har flere forskjellige straffbare forhold bak seg som alle er begått i vinnings hensikt, vil det kunne betegnes som samme type forhold. Vurderingen er at det er et ønske om vinnings hensikt som er fellesnevneren og som driver utlendingen til å begå lovbrudd. Hvordan dette skjer er underordnet. Dette vil for eksempel være tilfelle ved flere typer organisert kriminalitet som omfatter både tyveri og smugling.

3.3.3. Aktuell og tilstrekkelig alvorlig trussel mot grunnleggende samfunnshensyn

A. Trusselen må være aktuell

Det stilles krav om at trusselen må være aktuell. Det innebærer at vurderingen av hvorvidt utlendingen utgjør en trussel må foretas på vedtakstidspunktet, og ikke da den straffbare handlingen ble begått eller på domstidspunktet dersom dette ligger tilbake i tid.

B. Grunnleggende samfunnshensyn

I forhold til hva som skal defineres som grunnleggende samfunnshensyn innrømmer EU-retten det enkelte medlemsland stor grad av skjønn til selv å definere hva landet mener faller inn under begrepet. 

En forutsetning er imidlertid at det enkelte medlemslandet setter inn tvangstiltak ovenfor egne borgere dersom de gjør seg skyldig i samme type overtredelse.

C. Proporsjonalitet

Det stilles videre krav om at handlingen må være en tilstrekkelig alvorlig trussel mot grunnleggende samfunnshensyn. Kravet om proporsjonalitet betyr at det må noe mer til enn at overtredelsen kan medføre straff for at sak om bortvisning eller utvisning kan reises. For eksempel innebærer dette at mindre overtredelser alene ikke vil føre til utvisning selv om utlendingen ikke har tilknytning i form av arbeid eller oppholdstillatelse i Norge. 

Et innreiseforbud vil blant annet innebære en begrensning i forhold til et eventuelt senere arbeidstilbud. Det stilles med andre ord krav om at reaksjonen skal være proporsjonal i forhold til behovet for å sikre offentlig orden og sikkerhet, og den begrensning reaksjonen innebærer for prinsippet om fri bevegelse.

Det stilles i utgangspunktet ikke noe krav til hva slags type reaksjonsform som er valgt, også betingede dommer og vedtatte forelegg kan i prinsippet medføre utvisning. Det straffbare forholdet må imidlertid kvalifisere for fengselsstraff. Hva slags reaksjonsform som er valgt kan imidlertid ha en sentral betydning i vurderingen av om utvisning er å anse som proporsjonal. Dersom forholdet er avgjort med forelegg, eller dommen er helt i nedre sjikt av hva strafferammen i det aktuelle straffebud gir anvisning på, kan det samtidig være vanskelig å argumentere for at overtredelsen innebærer en slik alvorlig trussel mot offentlig orden eller sikkerhet at et utvisningsvedtak er nødvendig. 

Utgangspunktet er derfor at det alltid bør foreligge en dom hvor utlendingen er ilagt fengselsstraff før sak om utvisning reises. Utvisning kan imidlertid også vurderes der hvor utlendingen har vedtatt forelegg dersom påtalemessige hensyn ligger til grunn for at saken ikke er brakt inn for domstolene, for eksempel at det vil ta lang tid før saken kan komme opp for domstolen og faren for at utlendingen vil begå ny kriminalitet er stor. Politiet må i så fall redegjøre nærmere for hva slags påtalemessige vurderinger som er lagt til grunn. Det forutsettes at forholdet vil kunne medføre fengselsstraff ved en eventuell rettssak. 

4.  Politiets saksforberedelse ved saker etter EØS- regelverket

4.1.   Politiets ansvar ved saksopprettelse 

Politiet oppretter og forbereder saker i henhold til EØS-regelverket på samme måte som saker etter tredjelandsregelverket. Det betyr blant annet at politiet oppretter bort- eller utvisningssak i DUF og eventuelt forhåndsvarsler om utvisning hvor denne kompetansen er delegert til politiet. Det vises i den sammenheng til RS 2001-024 ”Retningslinjer for saksbehandlingen i forbindelse med sak om bortvisning etter innreise og sak om utvisning i hastevaktsaker”, og RS 2004-022 ”Hurtigprosedyre – rutiner utvisning på grunn av grov vold og vold i nære relasjoner”.
Videre må politiet på tilsvarende måte som for tredjelandsborgere kartlegge hvorvidt utlendingen har tilknytning til Norge i form av oppholdstillatelse, familie eller arbeid/tilbud om arbeid.

4.2.   Dokumentasjon ved oversendelse av saker til Utlendingsdirektoratet  etter EØS-regelverket

Før saken oversendes Utlendingsdirektoratet til behandling, har politiet ansvar for å påse at saken er tilstrekkelig opplyst. Det betyr at dokumentasjon som nevnt under punkt 4.1., må ligge ved saken. Ved utvisningssaker i henhold til EØS-regelverket må politiet i tillegg undersøke om de vilkår som er nevnt under punkt 3.3. foreligger i den konkrete sak. Dette er det viktig at politiet påser også blir gjort i saker om bortvisning hvor politiet selv har kompetanse til å fatte vedtak.

I oversendelsen til direktoratet skal det alltid legges ved en politirapport med en nærmere redegjørelse for de faktiske forhold. Politirapporten skal blant annet inneholde følgende punkter:

1. Ilagt straff 

Rettskraftig dom eller vedtatt forelegg må legges ved i saken. Ved vedtatt forelegg må det påses at forelegget inneholder informasjon om at vedtakelse kan medføre utvisning. Dersom utlendingen er tidligere straffet, enten i riket eller i utlandet, skal kopi av disse dommene/foreleggene tas med i oversendelsen hvis det er praktisk er mulig.

Dersom det er påtalemessige hensyn som har vært avgjørende for at et straffbart forhold er blitt avgjort ved forelegg i stedet for at det er blitt brakt inn for domstolene, må politiet konkretisere nærmere hva slags hensyn som var utslagsgivende for at forholdet ikke ble brakt inn for domstolene. Se for øvrig det som står under proporsjonalitet i punkt 3.3.3. bokstav C.

2. Fare for straffbare forhold

I de tilfeller hvor det ikke foreligger noen rettskraftig dom/avgjørelse i saken, men politiet mener at det likevel er nødvendig å bortvise utlendingen fra riket av hensyn til offentlig orden eller sikkerhet, er det nødvendig at politiet redegjør inngående for saksforholdet og hva slags etterforskningsmateriale som ligger til grunn for politiets vurdering. Politiet må her foreta en konkret trusselvurdering av hva slags fare utlendingen representerer for offentlig orden eller sikkerhet. 

3. Personlige forhold

Politiet må i politirapporten redegjøre nærmere for hva slags personlige og individuelle forhold hos utlendingen som tilsier at vedkommende må bortvises/utvises av hensyn til offentlige orden eller sikkerhet. Her må politiet være så konkret som mulig. Det er avgjørende at politiet får belyst de forhold som er omhandlet under punkt 3.3.2. ovenfor. Henvisning til den aktuelle overtredelsen er ikke i seg selv tilstrekkelig. Dersom det foreligger dom i saken vil slike forhold også kunne leses ut fra domspremissene. Eventuelle straffedommer fra utlandet bør om mulig innhentes.

5.  Nærmere om grensen for bortvisning og utvisning etter EØS- regelverket – noen hovedkategorier av lovbrudd

5.1.   Innledning

Inn under begrepet ”offentlig orden eller sikkerhet” vil en rekke forskjelligartede kategorier av lovovertredelser kunne falle inn. Dette kapittelet tar sikte på å gjennomgå hovedkategorier av lovbrudd i forsøk på fastsette en nedre grense for når bortvisning eller utvisning vil være aktuelt. Nivået på disse tersklene vil på sin side kunne være veiledende ved andre type overtredelser hvor det kan være aktuelt med bortvisning eller utvisning.    

Rundskrivet tar ikke sikte på å være uttømmende, verken i forhold til hvilke lovbrudd som kan medføre bortvisning/utvisning eller i forhold til hvilke momenter som skal tillegges vekt ved vurderingen av forholdets alvor, personlige forhold eller forholdsmessighets- /proporsjonalitetsvurdering. 

Det er imidlertid viktig å presisere at der hvor utlendingsloven stenger for bortvisning eller utvisning av tredjelandsborgere vil det heller ikke være aktuelt å bortvise eller utvise EØS-borgere. Prinsippet innebærer at det for eksempel ikke vil være aktuelt å bortvise en EØS-borger for forseelser med en strafferamme på inntil 3 måneder – eksempelvis brudd på løsgjengerloven.

5.2.   Tyveri og naskeri

5.2.1. Bortvisning 

5.2.1.1.  Ilagt straff

Før bortvisning vil kunne vurderes på grunnlag av naskeri/tyveri, er det et vilkår at utlendingen er ilagt straff for forholdet. Det vil si rettskraftig dom eller vedtatt forelegg.

Bortvisning kan vurderes når deg foreligger:

· Rettskraftig dom eller vedtatt forelegg på simpelt tyveri jf strl § 257, eller
· Rettskraftig dom eller vedtatt forelegg på naskeri jf strl § 391a hvor det stjålne utgjør en samlet verdi av kr.2.000,- eller mer

5.2.1.2.  Personlige forhold

I tillegg til rettskraftig avgjørelse må det konstateres personlige forhold hos utlendingen som innebærer at bortvisning er et nødvendig tiltak av hensyn til offentlig orden og sikkerhet.  

Omstendighetene rundt overtredelsen vil her kunne være avgjørende. Foreligger det holdepunkter for at gjerningen ble forøvet som ledd i en mer omfattende virksomhet eller et kriminelt nettverk, kan dette karakteriseres som personlige forhold som gjør det nødvendig og proporsjonalt å bortvise utlendingen. 

Dersom utlendingen f. eks. var utstyrt med vesker eller klesplagg som er spesiallaget for å unngå alarmsystemer i butikker er det en sterk indikator for at det ikke dreier seg om et isolert tilfelle av naskeri eller tyveri. Det samme gjelder om utlendingen ble pågrepet med tjuvgods av relativt lave verdier, men der utlendingen har blitt avslørt i følge med mer profilerte personer, som allerede assosieres med organisert vinningskriminalitet. 

5.2.2.  Utvisning 

5.2.2.1.  Ilagt straff

I og med at utvisning innebærer et innreiseforbud for utlendingen, stilles det strenge krav til forholdets alvor ved utvisning etter EØS-regelverket. Utvisning er med andre ord forbeholdt alvorlig kriminalitet. Utgangspunktet er derfor at det kreves rettskraftig dom hvor utlendingen er blitt ilagt fengselsstraff før utvisning vurderes. Dersom påtalemessige hensyn gjør seg gjeldende kan imidlertid også vedtatt forelegg medføre utvisning, jf punkt 3.3.3. bokstav c. 

Utvisning kan vurderes når det foreligger: 

· Rettskraftig dom eller forelegg for grovt tyveri jf strl § 258, eller
· Rettskraftig dom eller forelegg for tyveri jf strl 257, hvor de stjålne verdier utgjør en samlet verdi av kr.25.000,- eller mer, eller
· Flere rettskraftige dommer/vedtatte forelegg for naskeri og/eller tyveri jf strl §§ 391a og § 257, innenfor en to års periode, hvor de stjålne verdier utgjør en samlet verdi av kr.10.000,- eller mer, eller
· Rettskraftig dom for flere tilfeller av naskeri eller tyveri innenfor en to års periode, hvor de stjålne verdier utgjør en samlet verdi på kr.10.000,- eller mer

5.2.2.2. Personlige forhold 

Det vil også her stilles krav om at det må foreligge personlige forhold hos den enkelte som nødvendiggjør en utvisning. Det vises til det som er sagt under personlige forhold i punkt 5.2.1.2. under bortvisning. De samme forhold vil her være relevante også ved vurdering av utvisning.

Som hovedregel må det imidlertid flere straffbare forhold til for at en konstaterer at utlendingen representerer en slik fare for offentlig orden eller sikkerhet at utvisning er nødvendig tiltak.

5.3.   Vold og trusler

5.3.1.   Generelt

Begrepet vold omfatter blant annet legemsfornærmelser/legemsbeskadigelser og sedelighetsforbrytelser. Dette er alvorlige integritetskrenkelser som i utgangspunktet skal vurderes strengt. Fremsatte trusler om for eksempel legemsbeskadigelse vurderes på samme måte. Hovedregelen er at det kreves rettskraftig avgjørelse før det fattes vedtak om bortvisning eller utvisning. 

I saker hvor det er foreligger konkret fare for grove voldshandlinger, kan det imidlertid være tilfeller hvor det ikke stilles krav til dom/forelegg for å fatte vedtak om bortvisning. 

5.3.2.   Bortvising

5.3.2.1.  Ilagt straff / fare for offentlig orden eller sikkerhet

Som nevnt under punkt 3.1. medfører ikke et bortvisningsvedtak noe innreiseforbud slik at et bortvisningsvedtak lettere vil kunne fremstå som en proporsjonal reaksjon.

Bortvisning kan vurderes når det foreligger: 
· Rettskraftig avgjørelse for legemsfornærmelse, jf. strl § 228 første ledd eller tilsvarende, eller
· Rettskraftig avgjørelse for trusler om vold, jf. strl § 227, eller
· Konkret fare for at utlending vil begå straffbar handling som nevnt eller grovere
5.3.2.2. Personlig forhold

- Ved ilagt straff

Politiet må i sine rapporter dokumentere personlige forhold hos utlendingen som tilsier at vedtak om bortvisning er nødvendig, jf. kapittel IV. ovenfor. Det mest praktiske vil være dokumentasjon på at det foreligger gjentakelsesfare. Forholdets alvor, er som tidligere nevnt, i seg selv ikke tilstrekkelig til å kunne begrunne bortvisning. En utlending kan for eksempel være idømt fengselsstraff for legemsfornærmelse, men dersom hendelsen som lå til grunn for det straffbare forholdet var så situasjonsbetinget at det ikke fremstår som sannsynlig at utlendingen vil begå en lignende handling igjen, for eksempel fordi det forelå en provokasjon, vil det heller neppe være grunnlag for å bortvise utlendingen.

- Ved konkret fare for voldshandlinger

I tilfeller hvor det ikke foreligger dom i saken, men hvor politi og utlendingsmyndigheter likevel mener at vedkommende representerer en slik fare for den offentlig orden eller sikkerhet at bortvisning anses som et nødvendig tiltak, må de aktuelle forhold belyses grundig i politiets rapport. Politiet må foreta en konkret trusselvurdering av hvilken fare vedkommende representerer.

Eksempler på når bortvisning i slike tilfeller kan være aktuelt, er hvor politiet i forbindelse med fotballturnering har fått melding om at konkrete personer er kommet til Norge i den hensikt å lage mest mulig bråk og trakassere det andre lagets supportere, såkalte ”hooligans”. Det kan også være personer som skal delta på ulovlige demonstrasjoner hvor man frykter store opptøyer og harde sammenstøt med politiet. Et annet eksempel kan være medlemmer i kriminelle motorsykkelgjenger som er på vei til MC-treff i Norge, og hvor man har klare holdepunkter for å anta at hovedhensikten med treffet er å planlegge nye straffbare forhold. 

I den forbindelse vil det også være relevant å fremskaffe dokumentasjon på hvorvidt:

· Utlendingen er blitt bortvist/utvist fra andre land i forbindelse med lignende arrangementer

· Utlendingen er, i følge innhentet rulleblad, kriminell

· Utlendingen har med seg utstyr som tyder på at han vil delta i kriminelle handlinger

· Utlendingen er med i en sammenslutning/gruppe som opptrer samlet, og hvor flere av de andre deltagerne tidligere er bortvist/utvist fra lignende arrangementer og/eller har et kriminelt rulleblad

· Utlendingen er ilagt straff i Norge

Et annet eksempel er hvor det foreligger konkrete opplysninger om at utlendingens formål med innreise til Norge er å skade bestemte personer i riket. Dette kan være saker vedrørende familievold hvor den ene parten er bosatt i utlandet. Et annet eksempel kan være profesjonelle pengeinnkrevere eller håndlangere, såkalte ”torpedoer”, som har fått i oppdrag å skade personer bosatt i riket, enten for å sette dem ut av spill, eller for å statuere et eksempel til skrekk og advarsel ovenfor dem og/eller omgivelsene rundt. For å kunne vurdere bortvisning på dette grunnlag stilles det strenge krav til sannsynliggjøring og tipsenes troverdighet. Et godt eksempel er hvor politiet sitter inne med solid bevismateriale, gjennom kommunikasjonskontroll og internasjonalt politisamarbeid, som svært konkret avdekker hva hensikten med oppholdet er.

I slike tilfeller som nevnt ovenfor vil det kunne være legitimt og nødvendig å bortvise utlendingen allerede på grensen for å forhindre han når sitt mål, ikke minst der hvor hensynet til potensielle ofre i Norge må ivaretas.

5.3.3.   Utvisning

5.3.3.1.  Ilagt straff 

I og med at utvisningsvedtak innebærer et innreiseforbud, stilles det  krav til at det skal foreligge en rettskraftig avgjørelse, fortrinnsvis en dom. 

Utvisning kan vurderes når det foreligger: 

· Rettskraftig avgjørelse for legemsbeskadigelse jf strl § 229, eller
· Rettskraftig avgjørelse for legemsfornærmelse jf strl § 228 første og annet ledd eller tilsvarende, eller
· Rettskraftig avgjørelse for fremsatte trusler om handlinger som nevnt ovenfor eller tilsvarende jf strl § 227

5.3.3.2.  Personlige forhold 

Det må i tillegg til ilagt straff kunne vises til at det foreligger personlige forhold hos utlendingen som tilsier at utvisning her er nødvendig tiltak. Det vises til det som er skrevet ovenfor under personlige forhold i punkt 5.3.2.2., under ilagt straff. De samme momenter vil på tilsvarende måte være relevante ved spørsmål om utvisning.

5.4.   Narkotika

5.4.1. Generelt

Når det gjelder narkotikakriminalitet, vil de personlige forhold særlig omfatte to ting; for det første hensynet til faren for gjentakelse av straffbare forhold, og for det andre om utlendingen er avhengig av narkotiske stoffer. 

Det bør skilles mellom ulike stoffer, i tråd med riksadvokatens instrukser for klassifisering av narkotiske stoffer. Det er viktig å huske på at dette er de absolutt nedre grensene for bortvisning og utvising, dersom tiltaket kan begrunnes i utlendingens personlige forhold. I forhold til bortvisning må det alltid foreligge en konkret og individualiserbar vurdering av de personlige forhold som gjør tiltaket nødvendig. I forhold til utvisning må det i tillegg alltid foreligge en konkret og individualiserbar drøftelse av gjentakelsesfaren, som er en viktig del av drøftelsen rundt de personlige forhold.
5.4.2. Bortvisning

5.4.2.1.  Ilagt straff / fare for offentlig orden eller sikkerhet

Bortvisning kan vurderes når det foreligger brudd på straffeloven § 162 eller legemiddelloven kapittel VIII:
Hasjisj, marihuana og khat

· Rettskraftig avgjørelse for innførsel av minst 1 gram hasjisj eller marihuana (Khat minst 2 kg) og personlige forhold 

· Rettskraftig avgjørelse for besittelse av minst 5 gram hasjisj eller marihuana (Khat  minst 10 kg) og personlige forhold

Temgesic 0,2 mg og Dolcotin 100 mg

· Rettskraftig avgjørelse for innførsel av mer enn 5 tabletter og personlige forhold

· Rettskraftig avgjørelse for besittelse av mer enn 10 tabletter og personlige forhold

LSD og ecstasy
· Rettskraftig avgjørelse for innførsel av mer enn 2 doser og personlige forhold

· Rettskraftig avgjørelse for besittelse av mer enn 5 doser og personlige forhold

Kokain, amfetamin, heroin

· Rettskraftig avgjørelse for innførsel av en brukerdose og personlige forhold

· Rettskraftig avgjørelse for besittelse av mer enn 0,25 gram heroin, 1 gram amfetamin eller kokain og personlige forhold
5.4.2.2.  Personlige forhold
Det må et straffbart forhold til for at en skal kunne konstatere at utlendingen representerer en slik fare for offentlig orden eller sikkerhet at bortvisning er nødvendig. Omstendighetene rundt lovbruddet vil her være avgjørende. 

I tillegg til rettskraftig avgjørelse må det derfor konstateres personlig forhold hos utlendingen som viser at bortvisning eller utvisning er et nødvendig tiltak av hensyn til offentlig orden eller sikkerhet. Der det foreligger dom i saken vil dette gjerne fremgå av domspremissene. Dersom forholdet er avgjort ved forelegg, må politiet ved oversendelse av saken til Utlendingsdirektoratet sørge for at det fremkommer i politirapporten hva slags forhold ved utlendingen som tilsier at bortvisningsvedtak er nødvendig. Dette er helt nødvendig for at Utlendingsdirektoratet skal kunne vurdere saksforholdet.

Det kan foreligge et eller flere av de personlige forholdene nedenfor. Det må foretas en konkret vurdering i det enkelte tilfellet av hva som kreves for at en kan konstantere at personlige forhold foreligger. Det kreves sterkere indikatorer for at personlige forhold er til stede ved utvisning enn ved bortvisning.

Utlendinger som blir tatt med narkotika og som innrømmer eller som har klare indikasjoner på jevnlig forbruk av narkotiske stoffer, presumeres som hovedregel å tilfredsstille kravet til personlige forhold.

Nedenfor er det nevnt en del eksempler på personlige forhold som kan vektlegges i forbindelse med utvisningsvurderingen. Listen er ikke uttømmende og momentene i listen må ses i sammenheng og inngå i en konkret helhetsvurdering. Det er sjelden at et punkt alene gir grunnlag for å konstantere at kravet om personlige forhold er oppfylt.

Eksempler på personlige forhold kan være:

· Funn av brukerutstyr, der arten og mengden kan ha en viss betydning

· Utlendingen påtreffes ruset

· Utlendingen tidligere er påtruffet av politiet, eller påtreffes sammen med personer som tidligere er straffet for narkotikarelaterte lovovertredelser 

· Hvordan lovbruddet er gjennomført, blant annet graden av profesjonalitet
· Indikasjoner på at utlendingen er del av et nettverk som assosieres med narkotikarelatert kriminalitet

· Hvilke indikasjoner mengden og arten av stoffet gir angående utlendingens bruksmønster eller mønster for annen narkotikarelatert kriminalitet

· Utlendingen påtreffes på et sted som er kjent for omsetting av narkotika

· Utlendingen er i besittelse av et større pengebeløp, uten at han har en rimelig forklaring på dette

· Tidligere straffbare forhold av annen art kan gi indikasjoner på utlendingens generelle holdninger til offentlig orden eller sikkerhet

· Utlendingen bruker selv narkotiske stoffer


5.4.3.  Utvisning

5.4.3.1.  Ilagt straff

Utvisning kan vurderes når det foreligger brudd på straffeloven § 162 eller legemiddelloven kapittel VIII:

I og med at utvisning innebærer et innreiseforbud for utlendingen stilles det strenge krav til forholdets alvor. Utvisning er med andre ord forbeholdt mer alvorlige forhold.
Hasjisj, marihuana og khat

· Rettskraftig avgjørelse for innførsel av minst 5 gram hasjisj eller marihuana (Khat minst 10 kg) og personlige forhold 

· Rettskraftig avgjørelse for besittelse av minst 20 gram hasjisj eller marihuana (Khat minst 20 kg) og personlige forhold

Temgesic 0,2 mg og Dolcotin 100 mg
· Rettskraftig avgjørelse for innførsel av mer enn 10 tabletter og personlige forhold

· Rettskraftig avgjørelse for besittelse av mer enn 20 tabletter og personlige forhold

LSD og ecstasy

· Rettskraftig avgjørelse for innførsel av mer enn 5 doser og personlige forhold

· Rettskraftig avgjørelse for besittelse av mer enn 10 doser og personlige forhold
Kokain, amfetamin, heroin
· Rettskraftig avgjørelse for innførsel av mer enn 0,25 gram heroin, 0,5 gram amfetamin eller kokain og personlige forhold

· Rettskraftig avgjørelse for besittelse av mer enn 0,5 gram heroin, 1,5 gram amfetamin eller kokain og personlige forhold

Utlendinger som blir tatt med narkotika og innrømmer personlig forbruk, eller hvor det er klare indikasjoner på personlig forbruk, presumeres som hovedregel å tilfredsstille kravet til personlige forhold.
5.4.3.2.  Personlige forhold

Det vil også her være krav til personlige forhold. Det vises til det som er sagt under personlige forhold i punkt 5.4.2.2. under bortvisning. De samme forhold vil her være relevante også ved vurdering av utvisning.

Det må et eller flere straffbare forhold til for å konstatere at utlendingen representerer en slik fare for offentlig orden eller sikkerhet at utvisning er nødvendig. Omstendighetene rundt narkotikaforbrytelsen vil være avgjørende. Er det elementer som tyder på at gjerningen ble forøvet som ledd i en mer omfattende virksomhet eller utlendingen er tilknyttet et kriminelt nettverk, tillegges dette vesentlig vekt. Dersom utlendingen for eksempel var utstyrt med anordninger som er spesiallaget for å unngå kontrollsystemer er det en sterk indikator for at det ikke dreier seg om et isolert tilfelle. Det samme gjelder om utlendingen har en dokumenterbar tilknytning til profilerte personer som allerede assosieres med organisert narkotikakriminalitet. 

Det kreves sterkere indikatorer for at personlige forhold er til stede ved utvisning enn ved bortvisning.

5.5.   Trafikk

5.5.1. Generelt

Hensynet til offentlig orden eller sikkerhet gjør seg ikke like sterkt gjeldende ved alle typer trafikkovertredelser. Selv om ferdsel som innebærer gjentatte brudd på vegtrafikkloven i seg selv kan volde en ikke ubetydelig fare for andre, bør tiltak som bortvisning eller utvisning reserveres for de mest alvorlige tilfellene av brudd på vegtrafikkloven. I tillegg må det foreligge personlige forhold, som blant annet inkluderer gjentakelsesfare. 

Gjentatte mindre alvorlige brudd på vegtrafikkloven vil kunne inngå i en vurdering av utlendingens personlige forhold, selv om bruddene i seg selv ikke er alvorlig nok til å føre til bortvisning eller utvisning. Både promillekjøring og grove fartsovertredelser kan ha alvorlige samfunnsøkonomiske konsekvenser og overtredelsene fører som oftest til at utøveren representerer en alvorlig fare for seg selv og omgivelsene. Det legges i vurderingen vesentlig vekt på en konkret vurdering av skadepotensialet bruddet representerer. 

5.5.2. Bortvisning

5.5.2.1. Ilagt straff

Bortvisning kan blant annet vurderes når det foreligger:

· Kjøring med promille på mer enn 0,5 i blodet sammen med andre grove trafikkovertredelser og i kombinasjon med personlige forhold

· Kjøring med promille på mer enn 1,0 promille i blodet alene, i kombinasjon med personlige forhold

5.5.2.2. Personlige forhold
I denne type saker er det viktig at politiet dokumenterer personlig forhold hos utlendingen som tilsier at vedtak om bortvisning er nødvendig. Det mest praktiske er dokumentasjon på at det foreligger gjentakelsesfare. Det vises i den forbindelse til at en utlending kan være idømt ubetinget fengsel for promillekjøring eller en fartsovertredelse, men at hendelsen som lå til grunn for det straffbare forholdet var så situasjonsbetinget at det ikke fremstår som sannsynlig at han vil begå en slik handling igjen. I så fall vil det heller ikke være grunnlag for å bortvise utlendingen. Dersom det ikke foreligger dom i saken er det derfor spesielt viktig at politiet fremlegger dokumentasjon på hvorfor bortvisning likevel er nødvendig. Det stilles krav til forholdets alvor og dokumentasjon på hvilken fare utlendingen representerer.

Under personlige forhold vil det kunne tas hensyn til utlendingen edruelige fremferd ellers og om utlendingen tidligere er bøtelagt for brudd på trafikkregler eller annen hensynsløs og allmennfarlig fremferd. Det legges vesentlig vekt på faren for gjentakelse og holdninger som har kommet til uttrykk gjennom utlendingens handlemåte. 

Andre tidligere straffbare forhold av annen art kan i en begrenset utstrekning gi indikasjoner på utlendingens generelle holdninger til offentlig orden og sikkerhet.
5.5.3. Utvisning
5.5.3.1. Ilagt straff

Utvisning kan blant annet vurderes når det foreligger:
· Kjøring med promille på mer enn 1,0 promille i blodet sammen med andre grove overtredelser og i kombinasjon med personlige forhold
· Kjøring med promille på mer enn 1,5 promille i blodet alene, i kombinasjon med personlige forhold
5.5.3.2. Personlige forhold 

Det vil også her være krav til personlige forhold. Det vises til det som er sagt under personlige forhold i punkt 5.5.2.2. under bortvisning. De samme forhold vil være relevante her.

5.6.   Brudd på Tollbestemmelser

5.6.1. Generelt

Brudd på toll- og avgiftsbestemmelser kan bare føre til utvisning eller bortvisning når hensynet til for eksempel folkehelsen gjør dette nødvendig eller når bruddet inngår som et ledd i omfattende organisert kriminalitet. Det legges også vekt på om varen ellers kan innføres og omsettes lovlig i riket. Det legges videre vesentlig vekt på skadepotensialet bruddet representerer i forhold til art og mengde.

Det legges i utgangspunktet kun vekt på aspekter ved lovbruddet som kan innebære en trussel mot rikets interne offentlige orden eller sikkerhet. 

I utgangspunktet bortvises eller utvises det heller ikke dersom bruddet på tollbestemmelsen blir begått for å dekke eget forbruk, med mindre bruddet også representerer en fare for omgivelsene eller en fare for at det norske samfunn blir påført betydelige utgifter.

Dersom tollovertredelsen er avgjort ved forenklet forelegg kan dette ikke gi grunnlag for å vurdere bortvisning eller utvisning alene. Forholdet vil imidlertid tas med i vurderingen av de personlige forhold.
Forhold som er av særlig interesse er blant annet:

· Smugling av alkoholholdige varer beregnet på videresalg og distribusjon. Det legges særlig vekt på faren for spredning av ekstremt helsefarlige substanser som for eksempel metanol

· Smugling av levende planter og dyr som utgjør en alvorlig fare for liv og helse for mennesker eller plante og dyreliv i riket

· Smugling som et ledd i organiseringen av annen omfattende og alvorlig organisert kriminalitet

· Smugling av våpen og andre farlige gjenstander, som har et betydelig skadepotensial

· Smugling av medikamenter og kosttilskudd som ikke er godkjent for salg i riket, som er reseptbelagt og som representerer en alvorlig trussel for liv og helse 

· Smugling av matvarer som representerer en alvorlig trussel mot liv og helse dersom de unndras nødvendige kvalitetskontroller ut fra hensynet til folkehelsen 

5.6.2. Bortvisning

5.6.2.1. Ilagt straff

Bortvisning kan blant annet vurderes når det foreligger:

· Brudd på tollovens § 61, jf § 60 og personlige forhold

5.6.2.2. Personlige forhold
I tillegg til rettskraftig avgjørelse må det konstateres personlig forhold hos utlendingen som viser at bortvisning er et nødvendig tiltak av hensyn til offentlig orden og sikkerhet. Der det foreligger dom i saken vil dette gjerne fremgå av domspremissene. Dersom forholdet er avgjort ved forelegg må politiet ved oversendelse av saken til Utlendingsdirektoratet sørge for at det fremkommer i politirapporten hva slags forhold ved utlendingen som tilsier at bortvisningsvedtak er nødvendig. Dette er helt nødvendig for at Utlendingsdirektoratet skal kunne vurdere saksforholdet.

Det må et eller flere straffbare forhold til for at en konstaterer at utlendingen representerer en slik fare for offentlig orden eller sikkerhet at bortvisning er nødvendig. Omstendighetene rundt det straffbare forholdet vil her være avgjørende. Er det elementer som tyder på at gjerningen ble forøvet som ledd i en mer omfattende virksomhet eller et kriminelt nettverk, kan bortvisning begrunnes i de personlige forhold dersom der foreligger tydelige indikatorer på dette. 

Dersom utlendingen for eksempel var utstyrt med anordninger som er spesiallaget for å unngå kontrollsystemer i tollen er det en sterk indikator for at det ikke dreier seg om et isolert tilfelle av brudd på tollbestemmelsene. Det samme gjelder om utlendingen blir tatt med relativt lave kvantum, men der han har blitt avslørt sammen med profilerte personer som allerede assosieres med organisert kriminalitet. 

5.6.3. Utvisning

5.6.3.1. Ilagt straff

Utvisning kan blant annet vurderes når det foreligger:

· Brudd på tollovens § 66, jf. § 61, jf. § 60 og personlige forhold
5.6.3.2.  Personlige forhold
Det vil også her være krav til personlige forhold. Ved vurderingen av personlige forhold, vises det til det som sies i punkt 5.6.2.2. under bortvisning. 

I og med at utvisningsvedtak innebærer et innreiseforbud, stilles det i utgangspunktet krav til at det skal foreligge en rettskraftig avgjørelse, fortrinnsvis en dom.
Det må et eller flere straffbare forhold til for at en konstaterer at utlendingen representerer en slik fare for offentlig orden eller sikkerhet at utvisning er nødvendig.

6.  Ikrafttredelse
Rundskrivet trer i kraft 14.mai 2007.

Morten Hansen


fung. avdelingsdirektør

Oppholdsavdelingen, Utvisningsenheten

